
Kockázatalapú többváltozós szabályozó kártya kidolgozása a mérési bizonytalanság figyelembe vételével

Kulcsszavak: statisztikai folyamatszabályozás;szabályozó kártya;mérési bizonytalanság
A statisztikai folyamatszabályozás (SPC) széles körben alkalmazott módszer a minőségszabályozás területén. Eszközei a szabályozó kártyák, melyek segítségével megállapítható, hogy a vizsgált folyamat ingadozásai szisztematikus hatások eredményei, vagy pedig a véletlennek tulajdoníthatók. A statisztikai folyamatszabályozás alkalmazása során a mérések pontossága nagy jelentőséggel bír, hiszen a mérési bizonytalanság nagymértékben megnövelheti az első-, illetve másodfajú hiba elkövetésének valószínűségét, ami termelő vállalat számára pénzügyi kockázatot jelent.
Az iparban gyakorta találkozunk olyan jelenséggel, mikor egy termék megfelelőségét együttesen több termékparaméter határozza meg. Ez esetben célszerűbb a többváltozós szabályozó kártya alkalmazása, mert segítségével csökkenthető a téves riasztás valószínűsége.
Többváltozós szabályozó kártyák esetén a szakirodalom még nem foglalkozott a kockázatalapú irányba történő továbbfejlesztéssel. Dolgozatomban a mérési bizonytalanság figyelembevételével dolgozok ki kockázatalapú többváltozós szabályozó kártyát, amely a jelenleg alkalmazott szabályozó kártyák területén újdonságnak számít. A módszer alkalmazhatóságát egy autóipari vállalat mérési adatainak felhasználásával szemléltetem.



